

Forum Ljubljana, Zavod za umetniško in kulturno produkcijo, Metelkova 6, 1000 Ljubljana   
core@mail.ljudmila.org, 031 401556, [www.zivelstrip.net](http://www.zivelstrip.net), www.stripburger.org,   
fb. Stripburgercomix, i. stripburger

****

**mladinski natečaj za strip in animacijo**

**ŽIVEL STRIP! ŽIVELA ANIMACIJA! 26**

mladinski natečaj za strip in animacijo

Združenje Viva Comix, revija Stripburger in mednarodni festival animiranega filma Animateka v okviru projekta **ŽIVEL STRIP! ŽIVELA ANIMACIJA! 26** razpisujeta nagradni natečaj za strip in animacijo. Natečaj podpirata Ministrstvo za kulturo in MOL — Oddelek za kulturo, partnerji projekta pa so revije Ciciban, Cicido, Pil in Galeb, Društvo Slon, Center Rog, Klub Marindolus Kranj in MKL.

PRAVILNIK  
Na natečaj se lahko prijavijo učenci in dijaki iz Furlanije – Julijske krajine in iz Slovenije.

Natečaj je razdeljen v dve kategoriji:  
− strip,  
− animacija.

V navdih ponujamo animirani film **Hobotnica banana mišmaš** slovenske umetnice **Milanke Fabjančič** ter strip **Moby Dick City Blues** italijanskega risarja **Cosima Miorellija**

1) TEMA RAZPISA:

a) **Mila in Mara sta kljub različnim življenjskim potem ostali tesni prijateljici, ki si še vedno delita skupne dogodivščine, si zaupata skrivnosti in težave ter radosti življenja.   
S kom pa ti preživljaš prosti čas, deliš svoje občutke in razmišljanja, s kom odkrivaš radosti sveta? Skozi strip nam razkrij, kaj počneta skupaj in kakšne so tiste lastnosti, zaradi katerih je ta oseba, žival ali predmet tvoj zaupnik in spremljevalec skozi vsakdan.**

b) Nedvomno v tvoji bližini obstaja nekdo, ki na nek način izstopa in ima drugačne lastnosti od drugih. **Kakšne lastnosti ima ta oseba in kaj ti je najbolj všeč pri njej?**

c) V stripu **Moby Dick Blues** je prihodnost brezmejna: mesta sobivajo ena poleg drugih, morske živali letijo po zraku … V stripu nariši prihodnost našega planeta, svojega kraja, naše države**. Kakšno prihodnost si želiš, kakšno pričakuješ?** Lahko narišeš tudi fantazijsko ali znanstveno-fantastično zgodbo.

d) **prosta tema**

2) PRIJAVLJENA DELA SO LAHKO:  
− stripovske zgodbe, narisane v poljubni tehniki (vključno z računalnikom), formata A3 ali A4, poljubnega števila strani.  
− animacije, v klasični

ali računalniški tehniki.

3) Učenci in dijaki se lahko na razpis prijavijo samostojno ali v skupini, z mentorjem ali brez.

4) ODDAJA DEL: Stripi morajo biti oddani po pošti skupaj z izpolnjeno prijavnico (slovenski šolarji) na naslov: **Stripburger/Forum Ljubljana**, Metelkova 6, 1000 Ljubljana, animacije pošljite na [**andreja.goetz@animateka.si**](mailto:andreja.goetz@animateka.si)

5) ROK ODDAJE: četrtek, 12. marec 2026.

6) ŽIRIJA: Milanka Fabjančič, Cosimo Miorelli (avtorja), Katerina Mirović (Stripburger), Paola Bristot (Viva Comix) in Andreja Goetz (Društvo Slon) bo izbrala nagrajence.

7) NAGRADE:

STRIP: Podelili bomo **3 glavne nagrade** – 3 knjižne bone v vrednosti 100 evrov. Poleg glavnih nagrajencev bo žirija izbrala še 7 avtorjev, ki se bodo lahko v soboto, 18. aprila 2026, udeležili enodnevne delavnice izdelave stripovske majice v Centru Rog v Ljubljani. Žirija bo podelila še posebno nagrado, 6-dnevno taborjenje Mini Gorindol na Kolpi v Gorenjcih pri Adlešičih (za eno osebo) julija ali avgusta. Več o taborih na: [www.taborjenje.info](http://www.taborjenje.info). Točni termini bodo objavljeni spomladi 2026. Nagrada je vredna 229 evrov, to vrednost pa je možno upoštevati tudi kot popust pri daljših terminih (14 dni). Nagrade se ne da zamenjati za denar. Vsi udeleženci natečaja bodo za sodelovanje prejeli knjižno nagrado, mini strip. Vsa stripovska dela bomo tudi razstavili.  
ANIMACIJA: Zmagovalcem v kategoriji animacije bomo podelili **4 nagrade.** Prva nagrada vključuje udeležbo na delavnici animacije, prost vstop na izbor festivalskih filmov in festivalske izdelke. Druga nagrada omogoča udeležbo na delavnici animacije in prost vstop na ogled festivalskih filmov. Tretja in četrta nagrada omogočata prost vstop na izbor festivalskih filmov (30. 11.-6. 12. 2026, LJ).

8) RAZSTAVA DEL AVTORJEV LIKOV NATEČAJA, Milanke Fabjančič in Cosima Miorellija, bo prikazala njune ilustracije, grafike, stripe in risbe. Razstava bo na ogled v Obratu - prostoru umetnosti in participacije v Mariboru med 29. 1. in 27. 2. 2026.

9) ODPRTJE RAZSTAVE STRIPOV UDELEŽENCEV NATEČAJA in podelitev nagrad bo v LJUBLJANI v petek, 10. aprila 2026, ob 17. uri v Knjižnici Otona Župančiča na Kersnikovi 2. Ob odprtju si boste lahko ogledali tudi izbrane animirane filme. Stripi bodo na ogled do 30. maja 2026.

INFO:  
Stripburger / Forum Ljubljana  
[core@mail.ljudmila.org](mailto:core@mail.ljudmila.org), 031 401556 (Katerina)  
www.zivelstrip.net, [www.stripburger.org](http://www.stripburger.org),  
fb [stripburgercomix](https://www.facebook.com/stripburgercomix), ig. [stripburger](https://www.instagram.com/stripburger/)

Avtorja

MILANKA FABJANČIČ (1981, Ljubljana) je akademska slikarka, ki ustvarja na področju ilustracije, oblikovanja in animacije. Ilustrirala je številne slovenske knjige, v produkciji ZVVIKS **pa ustvarila dva animirana filma: Liliana (2019) in Hobotnica banana mišmaš (2023)**. Milanka Fabjančič je hkrati scenaristka, režiserka in glavna animatorka svojih animiranih filmov**.** Za animirani film Liliana je med drugim prejela vesno za najboljši animirani film na FSF 2019, na IFFNY 2021 v New Yorku pa nagrado za inovacijo v animiranem filmu. Animirani film *Hobotnica banana mišmaš* je bil 2024 nagrajen s častno omembo žirije na SEEfestu v Los Angelesu v ZDA, letos pa z nagrado za najboljšo režijo v animaciji na festivalu Canberra Short film v Avstraliji. Spletna francoska serija Pastish (2022), katere glavna animatorka je, pa je bila nagrajena kot najboljša spletna serija leta 2023 na festivalu Marseille Web Fest. Trenutno pripravlja svoj tretji avtorski animirani film, ki bo predvidoma na ogled leta 2028. Kot docentka poučuje zgodboris na Akademiji umetnosti (UNG) ter ilustracijo na Akademiji za likovno umetnost in oblikovanje v Ljubljani.

Njeno delo tako na področju ilustracije kot animiranega filma označuje virtuozna risba, ki jo večinoma ustvarja s svinčnikom na papirju. Zgodbe, ki temeljijo bodisi na odnosu glavnih likov bodisi na določenem medsebojnem občutku, razvija s skiciranjem posameznih prizorov.

**Risani animirani film Hobotnica banana mišmaš (8 min, 2023, produkcija** ZVVIKS**) je poetična pripoved o prijateljstvu in sprejemanju različnosti. Film je i**skrivo in živahno popotovanje skozi dve različni življenjski poti Mile in Mare, ki ju skozi desetletja bogati in napaja prijateljska ljubezen. Gre za toplo zgodbo o dveh junakinjah, katerih odnos je grajen na avtoričinem odnosu s sestro in najtesnejšimi prijateljicami ter vsebuje elemente znanstvene fantastike, ki se prepletajo z občutki nostalgije in hkrati referencami na družbeno sedanjost. Nenazadnje pa zgodba poudarja veselje do življenja in igrivost, kljub tisoč in eni prepreki.

COSIMO MIORELLI (1986, Biella, Italija) je risar in digitalni slikar, ki najraje slika v živo. Živi in dela v Berlinu ter se ukvarja z ilustracijo, stripi, animacijo in digitalnim slikanjem v živo, pri čemer pogosto sodeluje z igralci, pisatelji in glasbeniki. Z metodo, ki jo je razvil med slikanjem v živo, ustvarja tudi animirane videe za muzeje in dokumentarne filme. Ilustriral je številne naslovnice za Il Narratore Audiolibri in detektivske romane založbe Marsilio, ilustriral pa je tudi dve knjigi Paola Rumiza, *La Regina del Silenzio* (založba La Nave di Tese) in *Canto per Europa* (založba Feltrinelli). Svoje stripe je objavil pri različnih založbah.

**MOBY DICK CITY BLUES** (Eris Edizioni, 2024) je Cosimo Miorelli ustvaril skupaj s scenaristom **[Marcom Gnaccolini](https://erisedizioni.org/progettostigma/marco-gnaccolini/)**jem. Gre za predelavo epskega romana Moby Dick ali Kit (1851), ki ga je napisal ameriški pisatelj Herman Melville. V sodobni stripovski priredbi romana morje postane multietnično velemesto z letečimi kiti, nebom, polnim strupenega dima, kjer vladajo prikazni, zapuščene stavbe, dezorientacija in pomanjkanje denarja. To je brezmejni svet, v katerem so razdalje izginile, zato mesta, kot so Benetke, Berlin, Carigrad, Dublin in Hanoj, sobivajo eno ob drugem. Kiti, ki letijo po zraku in kot svetloba režejo skozi strupeni dim in privide izkrivljene resničnosti, pa poosebljajo upanje, sanje, želje, hrepenenje …, iskanje svojega prostora pod soncem.